নিজস্ব প্রতিবেদন: ময়নাগুড়িতে মাধ্যমিকের প্রশ্নপত্রকাণ্ডের পর শিক্ষামন্ত্রী পার্থ চট্টোপাধ্যায়ের সঙ্গে দেখা করলেন মধ্যশিক্ষা পর্ষদের সভাপতি কল্যাণময় গঙ্গোপাধ্যায়। দুজনের মধ্যে বেশ কিছুক্ষণ কথা হয়। সূত্রের খবর, শিক্ষামন্ত্রীকে প্রশ্নপত্রকাণ্ডের প্রাথমিক রিপোর্ট দিয়েছেন কল্যাণময়বাবু।             এদিন ঘণ্টাখানেক ধরে চলে শিক্ষামন্ত্রী ও পর্ষদ সভাপতির বৈঠক। শুক্রবার প্রায় ৫ ঘণ্টা ধরে প্রশ্নপত্র ফাঁস-কাণ্ডে ৭ জনের সঙ্গে কথা বলেছিলেন পর্ষদ সভাপতি। সূত্রের খবর, তার ভিত্তিতে কী ব্যবস্থা নেওয়া হয়েছে, তা শিক্ষামন্ত্রীকে জানিয়েছেন কল্যাণময় গঙ্গোপাধ্যায়।  ময়নাগুড়ির সুভাষনগর হাইস্কুলে প্রশ্নপত্র ফাঁসের ঘটনায় দৃষ্টান্তমূলক শাস্তির দাবিতে সরব হয়েছে শিক্ষামহলের একাংশ। দোষীদের কী শাস্তি দেওয়া যেতে পারে, তা নিয়ে এদিন বৈঠকে আলোচনা হয়েছে বলে খবর। যদিও আলোচনার বিষয়বস্তু নিয়ে কিছুই বলতে রাজি হননি শিক্ষামন্ত্রী বা পর্ষদ সভাপতি।